Document ID: 32004R1756

32004R1756
L 313/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1756/2004 AL COMISIEI
din 11 octombrie 2004
de stabilire a condițiilor specifice privind mijloacele de probă solicitate și criteriile referitoare la tipul și nivelul de reducere a controalelor fitosanitare ale anumitor plante, produse vegetale sau alte obiecte enumerate la anexa V partea B la Directiva 2000/29/CE a Consiliului
COMISIA COMUNITĂȚILOR EUROPENE,
având în vedere tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 13a alineatul (5) litera (c),
întrucât:
(1)
Directiva 2000/29/CE prevede ca toate transporturile de plante, produse vegetale sau alte obiecte enumerate la anexa V partea B la directiva menționată trebuie în principiu să fie supuse unor controale de identitate și controale fitosanitare înainte de a putea fi admise în Comunitate.
(2)
În scopul de a autoriza efectuarea controalelor fitosanitare cu o frecvență redusă, este necesar să se stabilească condiții specifice cu privire la mijloacele de probă prevăzute la articolul 13a alineatul (2) al doilea paragraf din Directiva 2000/29/CE care permit să se constate că plantele, produsele vegetale sau alte obiecte enumerate la anexa V partea B la directiva menționată, care sunt introduse în Comunitate, îndeplinesc cerințele acestei directive.
(3)
Dat fiind faptul că plantele destinate plantării și plantele, produsele vegetale sau alte obiecte care intră sub incidența măsurilor adoptate în temeiul articolului 16 alineatul (3) din Directiva 2000/29/CE prezintă un risc ridicat de introducere a organismelor dăunătoare plantelor sau produselor vegetale, această reducere a controalelor nu trebuie să se aplice acestora.
(4)
S-au stabilit condiții speciale pentru plantele, produsele vegetale și alte obiecte care intră sub incidența unei autorizații de import în Comunitate în temeiul unei derogări acordate în conformitate cu dispozițiile articolului 15 alineatul (1) din Directiva 2000/29/CE. Aceste plante, produse vegetale sau alte obiecte nu trebuie prin urmare să intre sub incidența controalelor fitosanitare efectuate cu frecvență redusă.
(5)
Măsurile prevăzute de prezentul regulament sunt conforme cu avizul Comitetului permanent fitosanitar,
ADOPTĂ PREZENTUL REGULAMENT:
Articolul 1
Prezentul regulament se aplică controalelor fitosanitare prevăzute la articolul 13a alineatul (1) litera (b) (iii) din Directiva 2000/29/CE în ceea ce privește plantele, produsele vegetale sau alte obiecte enumerate la anexa V partea B la Directiva 2000/29/CE provenind dintr-o țară sau dintr-un teritoriu specific sau dintr-o parte a acestui teritoriu (denumite în continuare „produsele vizate”), cu excepția:
(a)
plantelor destinate plantării;
(b)
oricărei plante, oricărui produs vegetal sau obiect care intră sub incidența unei autorizații de import în Comunitate acordată în conformitate cu dispozițiile articolului 15 alineatul (1) din Directiva 2000/29/CE;
(c)
oricărei plante, oricărui produs vegetal sau obiect care intră sub incidența unor măsuri provizorii în conformitate cu dispozițiile articolului 16 alineatul (3) din Directiva 2000/29/CE;
(d)
oricărei plante, oricărui produs vegetal sau obiect care figurează pe lista stabilită în temeiul articolului 13a alineatul (5) litera (b) din Directiva 2000/29/CE.
Articolul 2
(1) Orice stat membru poate solicita Comisiei ca un produs vizat să fie supus controalelor fitosanitare efectuate cu o frecvență redusă. Cererea trebuie să cuprindă informațiile indicate la anexa I.
(2) Respectând condițiile enunțate la articolul 3 și aplicând criteriile definite la articolul 4, Comisia întocmește o listă cu produsele vizate pentru care se pot efectua controale fitosanitare cu frecvență redusă, al cărei nivel îl stabilește.
(3) La terminarea consultărilor în cadrul comitetului prevăzut la articolul 18 din Directiva 2000/29/CE, Comisia publică această listă.
Articolul 3
Produsul vizat poate fi supus controalelor fitosanitare cu frecvență redusă cu condiția ca:
(a)
numărul mediu de transporturi din produsul vizat introduse în Comunitate în fiecare an să fie de cel puțin 200 pe o perioadă de trei ani;
(b)
numărul minim de transporturi din produsul vizat care a făcut obiectul unui control în cursul celor trei ani precedenți să fie de cel puțin 600;
(c)
în fiecare an, numărul de transporturi din produsul vizat pentru care se descoperă o infecție cu organismele dăunătoare menționate la litera (e) din anexa I să fie mai mic de 1 % din numărul total de transporturi din respectivul produs importate în Comunitate;
(d)
Comisia să fie în posesia cererii prevăzute la articolul 2 alineatul (1) pentru produsul vizat.
Articolul 4
(1) Nivelul frecvenței reduse prevăzut la articolul 2 alineatul (2) se bazează pe următoarele criterii:
(a)
numărul de transporturi din produsul vizat sechestrate din cauza prezenței organismelor dăunătoare înscrise pe lista prevăzută la litera (e) din anexa I;
(b)
mobilitatea estimată a organismelor dăunătoare înscrise în lista prevăzută la litera (e) din anexa I în faza cea mai mobilă în care organismul s-ar putea dezvolta pe plantă sau pe produsul vegetal în cauză;
(c)
numărul de transporturi din produsul vizat asupra cărora s-a efectuat un control fitosanitar fizic;
(d)
orice alt element care permite stabilirea riscului sanitar ce derivă din comerțul în cauză.
(2) Tipul frecvenței reduse se exprimă în procentul minim de controale fitosanitare care trebuie efectuate de statele membre pentru produsele vizate. Procentul minim se aplică, pentru fiecare stat membru, totalității transporturilor care cuprind produsele vizate importate pe teritoriul acestuia.
Articolul 5
(1) Fără a aduce atingere articolului 16 alineatul (1) din Directiva 2000/29/CE, în scopul de a supraveghea importul de produse vizate pentru care se efectuează controale fitosanitare în conformitate cu prezentul regulament, statele membre importatoare comunică Comisiei și celorlalte state membre informațiile enumerate la anexa II până la data de 31 martie a fiecărui an.
(2) Pe baza acestor informații și în conformitate cu dispozițiile articolelor 3 și 4, Comisia elaborează un raport și stabilește frecvența redusă la care se pot realiza controalele fitosanitare pentru produsele vizate în temeiul prezentului regulament.
(3) Dacă se constată că 1 % din numărul total de transporturi importate din produsul vizat care face obiectul controalelor cu o frecvență redusă în temeiul prezentului regulament sunt infectate cu unul din organismele enumerate la anexele I sau II la Directiva 2000/29/CE, produsul vizat infectat nu mai este considerat ca un produs pentru care se pot efectua controale fitosanitare cu frecvență redusă.
Articolul 6
Atunci când, din constatările prevăzute la articolul 5 alineatul (2) sau la articolul 5 alineatul (3) sau din notificările mai recente de interceptări efectuate în statele membre, rezultă că produsul vizat nu mai corespunde cerințelor de la articolul 3, Comisia modifică lista produselor pentru care se pot efectua controale fitosanitare cu frecvență redusă și publică modificarea.
Articolul 7
Prezentul regulament se reexaminează până la 1 ianuarie 2007.
Articolul 8
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 octombrie 2004.

Labels: 12
20
3
6